**015 05 URED PREDSJEDNIKA REPUBLIKE HRVATSKE**

**OBRAZLOŽENJE OPĆEG DIJELA GODIŠNJEG IZVJEŠTAJA O IZVRŠENJU FINANCIJSKOG PLANA**

***Obrazloženje ostvarenja prihoda i rashoda, primitaka i izdataka u izvještajnom razdoblju***

**PRIHODI I PRIMICI**

Ured predsjednika Republike Hrvatske ostvaruje prihode:

- u okviru skupine 66 Prihodi od prodaje proizvoda i robe te pruženih usluga i prihoda od donacija te izvora financiranja 31 Vlastiti prihodi. Prihodi od prodaje proizvoda i robe te pruženih usluga i prihoda od donacija u 2023. godini ostvareni su u iznosu 45.648,50 eura.

- u okviru skupine 67 Prihodi iz proračuna te izvora financiranja 11 Opći prihodi i primici.

Prihodi iz proračuna u 2023. godini ostvareni su u iznosu 5.615.794,90 eura.

**RASHODI I IZDACI**

Rashodi i izdaci Ureda predsjednika Republike Hrvatske planirani su kroz aktivnosti A504000 Administracija i upravljanje i kapitalni projekt K504004 Informatizacija.

Ukupni rashodi u 2023. godini izvršeni su u iznosu 5.676.694,08 eura, što je 92,44% ukupno planiranih financijskih sredstava za 2023. godinu. U odnosu na isto razdoblje prethodne godine ukupni rashodi veći su za 9,75%.

**Rashodi poslovanja**

Rashodi poslovanja u 2023. godini izvršeni su u iznosu 5.443.600,85 eura, što je 93,10% planiranih financijskih sredstava za 2023. godinu u okviru rashoda poslovanja. U odnosu na isto razdoblje prethodne godine rashodi poslovanja veći su za 9,84%.

U strukturi rashoda poslovanja najveći udio čine rashodi za zaposlene i materijalni rashodi.

***Rashodi za zaposlene***

Rashodi za zaposlene u 2023. godini izvršeni su u iznosu 3.231.517,99 eura što je 98,77% planiranih financijskih sredstava za zaposlene. U odnosu na isto razdoblje prethodne godine, rashodi za zaposlene veći su za 12,80%. Spomenuto povećanje posljedica je povećanja osnovice sukladno Dodatku I. Kolektivnog ugovora za državne službenike i namještenike, Odluci Vlade o isplati privremenog dodatka na plaću državnim službenicima i namještenicima te službenicima i namještenicima u javnim službama, Odluci o isplati dodatka na plaću državnim službenicima i namještenicima, prekovremenog rada uslijed povećanja obujma posla koji se nije mogao obaviti unutar redovnog radnog vremena te povećanja iznosa regresa sukladno Odluci Vlade Republike Hrvatske o visini regresa za korištenje godišnjih odmora državnih službenika i namještenika i službenika i namještenika u javnim službama za 2023. godinu.

***Materijalni rashodi***

Materijalni rashodi u 2023. godini izvršeni su u iznosu od 2.211.755,41 eura što je 85,92% planiranih financijskih sredstava za 2023. godinu u okviru materijalnih rashoda.

U okviru ove skupine rashoda sredstva su utrošena na:

službena putovanja, naknade za prijevoz za djelatnike za dolazak na posao i odlazak s posla, stručne seminare djelatnika Ureda, uredske potrepštine, materijal i sirovine, nabavu inventara za ugostiteljstvo te drugog inventara za Ured, nabavu radne odjeće za ugostiteljstvo i jedinicu tehničkog održavanja, intelektualne usluge za potrebe Summita Prvih dama i gospode država članica EU regije Svjetske zdravstvene organizacije, provođenje programa predsjednika u Americi i Portugalu, najam opreme i automobila, režijske, telekomunikacijske i komunalne usluge, nabavu tiskovina i sistematske preglede djelatnika Ureda, reprezentaciju, protokolarne poklone, održavanje objekta i opreme (zamjena oštečenih bakrenih okapnica, zamjena vanjske stolarije), usluge tiskanja.

U odnosu na isto razdoblje prethodne godine materijalni rashodi veći su za 8,20%.

***Financijski rashodi***

Financijski rashodi u 2023. godini izvršeni su u iznosu od 294,83 eura.

**Rashodi za nabavu nefinancijske imovine**

Rashodi za nabavu nefinancijske imovine u 2023. godini izvršeni su u iznosu 233.093,23 eura odnosno 79,44% planiranih financijskih sredstava za 2023. godinu u okviru navedenih rashoda. Sredstva su utrošena za nabavu uredske i komunikacijske opreme, klima uređaja, ugostiteljske opreme te veće količine računalne opreme i foto opreme.

***Obrazloženje ostvarenog prijenosa sredstava iz prethodne godine i prijenosa sredstava u sljedeću godinu/razdoblje***

U okviru izvora financiranja 31 Vlastiti prihodi Ured predsjednika Republike Hrvatske svake godine prenosi sredstva koja se odnose na internu službu ugostiteljstva za potrebe Ureda.